**LE POSLUŠATI MORAŠ, KAJ TI GOVORI SRCE**

(Natečaj OŠ Drska: SREČNA JE POT, ČE JE LJUBEZEN VODNIK)

Ljubezen ni le odnos med dvema partnerjema, temveč nekaj več ... Ljubezen je, ko nekoga objameš, ko mu poveš, da ga imaš rad … Ljubezen se razvije med bratom in sestro, med prijatelji, sorodniki … Če se odločiš, kot ti narekuje srce … Odločitev ne bo nikoli napačna, če jo vodi ljubezen ...

Med drugim smo v šoli brali tudi knjigo Kit na plaži. Govori o Niki in njenem mlajšem bratu Igorju. Igor je posebne vrste brat, ima namreč downov sindrom. Izgleda drugače, govori drugače. Nika ga ni imela preveč rada, saj je mislila, da je neumen. Vendar ni bil. Ko sta se nekega dne odločila iti na plažo, je Igor skoraj padel v reko. Takrat ga je še pravočasno ustavila in tisti hip je videla, kako dober človek je Igor. Vedno ko je bila žalostna, jo je potolažil. Če jo je razjezil, se je tudi opravičil. Če je bila vesela, je bil tudi on vesel.

Tudi njuna mama se je po tem dogodku spet oblačila v živahne barve. Nič več v črne kostime. Ni se več zadrževala doma, temveč si je našla službo. Spet se je smejala. Tudi oče se je spremenil. Bralci smo naenkrat zaposleni z njihovo hišo, avti, hrano, pijačo, nakupovanjem ... In prav taki dogodki, ki so prikazani v tej knjigi, nas spomnijo na to, kako v življenju posvečamo več časa nepomembnim, večinoma materialnim stvarem. Pozabljamo pa na ljubezniv in skrben odnos do sebe in do drugih.

Ljubezen se ne pojavlja samo med ljudmi. Lahko ljubimo tudi naravo, kakšno materialno stvar, mir ... Vsakega človeka je treba sprejeti takšnega, kot je, z njegovimi vrlinami in pomanjkljivostmi. Če hočemo spremeniti okolje in ljudi okoli sebe, dosežemo le to, da imamo pomanjkanje ljubezni do sebe. Da imamo strahove, da nismo zmožni sami česa narediti.

Ključ do ljubezni je, da najprej spremenimo sebe. Da gojimo radost, veselje do življenja, strpnost, vedrost, potrpežljivost ... Ko spremeniš svoj odnos do življenja, sprejemaš ljudi okoli sebe in naravo takšno, kot je, z vsemi njenimi lepotami, vrlinami in pomanjkljivostmi, se počutiš srečnega, zadovoljnega ter ljubljenega. Zahvaljuješ se za vse, kar ti prinaša življenje - dobro in slabo, ker te vedno želi nečesa naučiti. Ko si v stanju ljubezni, ne rabiš nikogar, ki bi ti rekel, da si dober, da si najboljši ... Ker tega ne potrebuješ … Sam se zavedaš, da si dober in nikomur ni treba tega še dodatno potrjevati. Nisi odvisen od mnenja drugih. Odločaš se s srcem, ne z glavo. Nekaj storiš, ne da bi pričakoval kaj v zameno. Svojo ljubezen daješ prostovoljno.

Vse to so znaki ljubezni, vse kar čutimo, lahko izrečemo. Ne potrebujemo potrditev, ne poskušamo spreminjati karkoli ali kogarkoli. Druge postavimo pred sebe. Veliko srečnejši smo, ko komu pomagamo prostovoljno, čeprav imamo sami dovolj problemov. Ko vidimo človeka srečnega in ga osrečimo mi, to osreči tudi nas. Ljubezen je res vodnik, le poslušati moraš, kaj ti govori srce in se ne ozirati na komentarje drugih, če veš, da niso resnični. Sam sebe najbolje poznaš, ljubezen pa želi, da spoznaš tudi druge ljudi okoli sebe.

**DESIREE KRIEGER**

**8. razred**